SKRIFTLIG FORESPØRGSEL E-3690/01

af María Sornosa Martínez (PSE) til Kommissionen

(17. januar 2002)

Om: Ulovlige udledninger i Palancia floden (Valencia Spanien)

Tilsynsorganet for Júcar-floden har for nylig til Sagunto kommune (den autonome region Valencia) klaget over, at der foregår ulovlige udledninger fra industriområdet Montiver i Palancia flodens leje. Der er i første række tale om spildevand, men der er mistanke om, at dette også kan indeholde giftigt olieaffald. Årsagen til udledningerne er, at der er givet tilladelse til, at virksomheder kunne slå sig ned i Montiver-industriområdet, inden det var byggemodnet, idet der ikke er tilslutning til byens kloaknet.

Kommunalbestyrelsen i Sagunto har oplyst, at den er ved at behandle en samlet plan for at løse alle problemerne med Montiver-industriområdet, som blev etableret for over 30 år siden. Det tager imidlertid af uforklarlige grunde meget lang til, inden de løsninger, som planen ville kunne resultere i, fremlægges, og på nuværende tidspunkt råder kommunen ikke engang over et overslag over de omkostninger, som en byggemodning ville indebære.

Udledningerne, som er til stor skade for Palancia floden, har stået på i alt for lang tid.

Er det Kommissionens hensigt at indlede en undersøgelse for at fastslå, om der i det foreliggende tilfælde er tale om, at de ansvarlige myndigheder overtræder direktiv 76/464/EØF(1) om forurening, der er forårsaget af visse farlige stoffer i Fællesskabets vandmiljø?

Mener Kommissionen ikke, at når Montiver-industriområdet har fungeret i over 30 år uden at være tilsluttet kloaknettet i Sagunto, så er dette i klar strid med bestemmelserne i direktiv 91/271/EØF(2) om rensning af byspildevand, når medlemsstaterne ifølge direktivet senest ved udgangen af 2000 skal have forsynet byområder med over 15 000 indbyggere med kloaknet til opsamling og behandling af spildevand?

(1) EFT L 129 af 18.5.1976, s. 23.

(2) EFT L 135 af 30.5.1991, s. 40.

Svar afgivet på Kommissionens vegne af Margot Wallström

(5. marts 2002)

Kommissionen kender intet til de nærmere omstændigheder omkring Montiver-området som omtalt af det ærede medlem.

For så vidt angår udledningerne fra industrien, er der i Rådets direktiv 91/271/EØF af 21. maj 1991 om rensning af byspildevand(1) i princippet angivet to muligheder:

- i tilfælde af tilledning af industrispildevand til kloaknet og rensningsanlæg for byspildevand fastsætter den ansvarlige myndighed eller det relevante organ på forhånd bestemmelser om og/eller giver særlige godkendelser til disse tilledninger

- i tilfælde af direkte udledning af industrispildevand til et recipientvandområde er der i henhold til Rådets direktiv 91/271/EØF fastsat en række bestemmelser for en række forskellige industrier (der er opført i bilag III til direktivet), som producerer biologisk nedbrydeligt spildevand, og som repræsenterer over 4 000 personækvivalenter (p.e.).

I princippet er der ingen bindende forpligtelser til at forbinde industriområdet med det offentlige rensningsanlæg i Sagunto; industriområdet kunne have anlagt sit eget individuelle spildevandsrensningsanlæg. Derfor findes der ikke noget krav om at sammenkoble industriområdets rensning af spildevand og Saguntos spildevandsrensning. Det undersøges for øjeblikket om Sagunto opfylder kravene i forbindelse med tidsfristen 31. december 2000.

I forbindelse med andre industrisektorer end dem, der er omfattet af det ovennævnte, skal Rådets direktiv 76/464/EØF af 4. maj 1976 om forurening, der er forårsaget af udledning af visse

farlige stoffer i Fællesskabets vandmiljø(2) finde anvendelse. I princippet er der en række forskellige bestemmelser for liste I-stoffer, som kræver særlig tilladelse baseret på de europæiske grænseemissionsværdier eller nationale emissionsstandarder, når sektoren ikke udtrykkeligt er omfattet af de relevante EU-direktiver (navnlig Rådets direktiv 82/176/EØF(3), 83/513/EØF(4), 84/156/EØF(5), 84/491/EØF(6), 86/280/EØF(7)). Da der imidlertid er fremlagt oplysninger om, at det kun er giftige olier, der udledes, finder disse direktiver ikke anvendelse. Disse forurenende stoffer hører under liste II. Ifølge artikel 7 i direktiv 76/464/EØF skal medlemsstaterne fastlægge programmer til at mindske forureningen med stoffer, som har en skadelig virkning på vandmiljøet, herunder forudgående tilladelse til udledninger, som indeholder sådanne liste II-stoffer.

For at kunne bedømme, om der er sket en overtrædelse af direktiv 91/271/EØF og/eller 76/464/EØF i ovennævnte industrisektor, er det nødvendigt at indhente yderligere oplysninger om:

- industriområdets størrelse (i p.e.)

- spildevandstype

- særlige tilladelser/bestemmelser for udledningerne

- den planlagte rensning af områdets spildevand

- de kemiske stoffer i udledningen.

Kommissionen har fremsendt et brev til de spanske myndigheder med anmodning om nærmere oplysninger om ovenstående og om bemærkninger med hensyn til anvendelsen af Rådets direktiv 91/271/EØF og 76/464/EØF i dette tilfælde. Kommissionen vil ikke tøve med at tage alle nødvendige skridt for at sikre, at der hersker fuld overensstemmelse med fællesskabsretten.

(1) EFT L 135 af 30.5.1991.

(2) EFT L 129 af 18.5.1976.

(3) Rådets direktiv 82/176/EØF af 22. marts 1982 om grænseværdier og kvalitetsmålsætninger for udledninger af kviksølv fra elektrolyse af alkaliske klorider, EFT L 81 af 27.3.1982.

(4) Rådets direktiv 83/513/EØF af 26. september 1983 om grænseværdier og kvalitetsmålsætninger for udledninger af cadmium, EFT L 291 af 24.10.1983.

(5) Rådets direktiv 84/156/EØF af 8. marts 1984 om grænseværdier og kvalitetsmålsætninger for udledninger af kviksølv fra andre sektorer end elektrolyse af alkalichlorider, EFT L 74 af 17.3.1984.

(6) Rådets direktiv 84/491/EØF af 9. oktober 1984 om grænseværdier og kvalitetsmålsætninger for udledninger af hexachlorcyklohexan, EFT L 274 af 17.10.1984.

(7) Rådets direktiv 86/280/EØF af 12. juni 1986 om grænseværdier og kvalitetsmålsætninger for udledninger af visse farlige stoffer, der er opført på liste I i bilaget til det ændrede direktiv 76/464/EØF, EFT L 181 af 4.7.1986; EFT L 221 af 7.8.1986; EFT L 158 af 25.6.1988.